Source: https://www.vaticannews.va/hu/egyhaz/news/2020-04/pell-biboros-felmentes-legfelso-birosag-pedofilia-artatlan.html
Timestamp: 2020-05-25 15:48:31
Document Index: 10851811

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Pell bíborost az ausztrál Legfelsőbb Bíróság egyhangúlag felmentette a pedofília vádja alól - Vatican News
Szabadon engedték Pell bíborost (AFP or licensors)
Pell bíborost az ausztrál Legfelsőbb Bíróság egyhangúlag felmentette a pedofília vádja alól
Ausztrália Legfelsőbb Bíróságának mind a hét tagja április 7-én Nagykedden egyhangú döntéssel felmentette George Pell bíborost, Sydney nyugalmazott érsekét a pedofília vádja alól és azonnal szabadlábra helyezték. Az ausztrál Fellebbviteli Bíróság múlt év augusztusában ítélte hat év börtönre a bíborost, aki ebből hét hónapot töltött börtönben, jóllehet mindvégig hangsúlyozta ártatlanságát.
George Pell bíboros Nagykedden délelőtt elhagyta barwoni börtönét, ahol hatéves büntetésének közel egytizedét letöltötte. A Melbourne-i Törvényszék 2018 decemberében találta bűnösnek Pell bíborost. A vádat az az egykori ministráns képviselte, aki szerint a 90-es években az akkori George Pell püspök a székesegyház sekrestyéjének a folyosóján szexuálisan zaklatta őt. Miután a vádlott fellebbezett, ügyét az ausztráliai Fellebbviteli Bíróság múlt év augusztusában tárgyalta és minthogy vétkesnek találta, hat év letöltendő büntetéssel sújtotta. Pell bíboros további beadvánnyal élt, ezért ügyét a legmagasabb bírósági szinten tárgyalták.
A sérülésekből való hosszú távú gyógyulás egyetlen alapja az igazság
Az ausztráliai Legfelsőbb Bíróság mind a hét tagja azért döntött egyhangúan a vád elejtése és a vádlott felmentése mellett, mert „értelemszerűen fennáll annak a lehetősége, hogy a bűntény nem történt meg, vagyis jelentőségteljes lehetősége van annak, hogy ártatlan embert ítéljenek el”.
George Pell bíboros a Legfelsőbb Bíróság ítélete után leszögezte, hogy „állandóan, mindvégig fenntartotta ártatlanságát és az őt ért igazságtalanság most orvoslást nyert”. A vádló egykori ministráns tekintetében a bíboros kijelentette, hogy „semmiféle neheztelést nem táplál iránta”, ugyanakkor annak az óhajának adott hangot, hogy „az ő fölmentése ne okozzon másoknak fájdalmat”. „A sérülésekből való hosszú távú gyógyulás egyetlen alapja az igazság, mely egyúttal az igazságosság alapja is, hiszen az igazságosság igazságot jelent mindenki számára”. Pell bíboros „köszönetet mondott ügyvédeinek és mindazoknak, akik imádkoztak érte és erősítették ebben a nehéz időszakban”.
Az egyház feladata továbbra is a gyermekek biztonságának a garantálása
Mark Coleridge érsek, az ausztrál katolikus püspöki konferencia elnöke nyilatkozatában kijelentette, hogy a „Legfelsőbb Bíróság döntését kedvezően fogadják azok, akik hisznek az ártatlanságában, miközben lesújtó lesz másoknak”. Leszögezte, hogy „az egyház feladata továbbra is a gyermekek biztonságának a garantálása, valamint hatékony válasz a túlélőknek a szexuális zaklatások áldozatainak. A Szentszék mindig tudomásul vette az ausztráliai bíróságok határozatait és a legnagyobb tisztelettel volt a bírói intézmények iránt, miközben várakozással tekintett az eljárás utólagos fejleményei felé. A Szentszék több megnyilatkozásában emlékeztetett arra, hogy Pell bíboros mindig fenntartotta saját ártatlanságát és a jogát ahhoz, hogy a végsőkig menően védelmezze önmagát. Másfelől pedig a Szentszék állandóan megerősítette a közelségét a szexuális visszaélések áldozatai iránt.
07 április 2020, 14:07